KIRJALLINEN KYSYMYS E-1273/01

esittäjä(t): Jorge Hernández Mollar (PPE-DE) komissiolle

(2. toukokuuta 2001)

Aihe: Maahanmuuttajien vastaanottamista koskeva yhteisön yleinen suunnitelma

Eurooppaan kohdistuvan kasvavan siirtolaisvirran hallitsemiseen tarvitaan epäilemättä yhteisön lainsäädäntöä. On luotava yleinen ja tasapainoinen maahanmuuttopolitiikka.

Mahdollisten toimenpiteiden joukosta voidaan mainita esimerkiksi se mahdollisuus, että kukin unionin jäsenvaltio ilmoittaa vuosittaisten siirtolaisten vastaanottamissuunnitelmansa yksilöiden lukumäärän ja ammatillista pätevyyttä tai työelämään sijoittamista koskevat tiedot etukäteen Brysseliin. Näin komissio voisi laatia yleisen vastaanottamissuunnitelman.

Eräiden jäsenvaltioiden hallitukset ovat tehneet tällä alalla kahdenvälisiä sopimuksia tiettyjen kolmansien maiden kanssa. Katsooko komissio voivansa edistää yhteistä sopimusta sellaisen yleisen vastaanottosuunnitelman laatimiseksi, jolla järkiperäistetään maahanmuuttajien tuloa kaikkiin unionin valtioihin niin, että täytetään maahanmuuttoa koskevat tarpeet ja vältetään hallitsematon siirtolaisuus?

António Vitorinon komission puolesta antama vastaus

(30. heinäkuuta 2001)

Yhteisön maahanmuuttopolitiikkaa koskevassa tiedonannossa(1), joka annettiin 22. marraskuuta 2000, komissio esitteli näkemyksiä maahanmuuttovirtojen hallitsemista koskevasta uudesta ja kattavasta lähestymistavasta ja erityisesti yhteisen maahanmuuttopolitiikan laatimisesta. Keskeisellä sijalla tässä politiikassa ovat yhteiset lainsäädännölliset puitteet, joiden perustasta jäsenvaltiot ovat jo sopineet (EY:n perustamissopimuksen 63 artikla (ent. 73 k artikla)). Tampereella 15.16. lokakuuta 1999 pidetyssä Eurooppa-neuvoston kokouksessa laaditun ja tiedonannosta Tulostaulu vapauteen, turvallisuuteen ja oikeuteen perustuvan alueen toteutumisen seuraamiseksi Euroopan unionissa(2) ilmenevän yksityiskohtaisen ohjelman mukaan komissio on jo tehnyt ehdotuksia useilla aloilla. Nämä ehdotukset muodostavat ensimmäisen osan mainittuja puitteita. Jäsenvaltiot vastaavat näiden oikeudellisten säännösten täytäntöönpanosta ja tarvittaessa kansallisen lainsäädännön käyttöön ottamisesta. Johdonmukaisuuden varmistamiseksi komissio on antanut tiedonannon yhteisön maahanmuuttopolitiikkaan sovellettavasta avoimen koordinaation menetelmästä(3).

Laillisen maahanmuuton osalta komissio laatii parhaillaan useita ehdotuksia kolmansien maiden kansalaisten maahantulosta, mukaan luettuna maahantuloa taloudellisista syistä koskevan neuvoston direktiivin luonnos, jonka komissio hyväksyi 12. heinäkuuta 2001(4). Tarkoituksena on laatia yhteiset edellytykset kolmansista maista tulevien työntekijöiden maahantulolle ja oleskelulle. Näitä ovat muun muassa

horisontaaliset arviointiohjelmat, direktiivin mukaisesti myönnettyihin oleskelulupiin sovellettavat edellytykset ja muut seikat. Koordinointimenettelyn osana jäsenvaltioiden olisi toimitettava komissiolle maahan päästettyjä maahanmuuttajia koskevia tietoja, esimerkiksi tiedot heidän määrästään, ammateistaan ja ammattipätevyydestään. Näin ollen jäsenvaltioiden on sovellettava työn vuoksi maahan tuleviin kolmansien maiden kansalaisiin direktiivissä säädettyjä edellytyksiä sen jälkeen kun direktiivi on tullut voimaan.

Näin kehitetään maahantulopolitiikasta ja -käytännöstä yleisnäkemys, joka muodostaa perustan mahdollisten yhteisten ongelmien tunnistamiseksi ja ratkaisemiseksi yhteisön tasolla.

(1) KOM(2000) 757 lopullinen.

(2) Ks. puolivuotispäivitys KOM(2000) 782 lopullinen ja KOM(2001) 278 lopullinen.

(3) KOM(2001) 387 lopullinen.

(4) Ehdotus direktiiviksi kolmansien maiden kansalaisten maahantulon ja oleskelun edellytyksistä palkkatyötä tai itsenäistä ammatinharjoittamista varten (KOM(2001) 386).